แรงขายหุ้นแบงก์กด SET ปิดลบ 2 จุด กังวลยืดเวลาพักชำระหนี้ สัปดาหน้าจับตาบจ.ทยอยประกาศงบฯ
แรงขายหุ้นแบงก์กด SET ปิดลบ 2 จุด กังวลยืดเวลาพักชำระหนี้ สัปดาหน้าจับตาบจ.ทยอยประกาศงบฯ
3 ก.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,372.27 จุด ลดลง 1.86 จุด (-0.14%) มูลค่าการซื้อขาย 71,138.56 ล้านบาท
10 หุ้นกดดัชนีวันนี้

ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ผันผวนในกรอบแคบ ระหว่างทางเผชิญแรงขายทำกำไรออกมาบ้าง โดยเฉพาะหุ้นในกลุ่มแบงก์ เนื่องจากมีความกังวลนโยบายของภาครัฐฯ ที่จะมีการเสนอให้ยืดระยะเวลาการพักชำระหนี้จาก 6 เดือนเป็น 2 ปี อีกทั้งตลาดหุ้นไทยก็จะหยุดต่อเนื่อง ด้วยสถานการณ์การแพร่ระบาดไวรัสโควิด-19 ที่มีจำนวนผู้ติดเชื้อเพิ่มขึ้นต่อเนื่อง ทำให้นักลงทุนยังกังวลจะไม่อยากที่จะถือหุ้นข้ามวันหยุดระยะยาวจึงขายออกมา
อย่างไรก็ดี หุ้นที่ปรับตัวได้ดีเป็นหุ้นที่ปลอดภัย อย่างหุ้นในกลุ่มไฟฟ้า และพลังงานทดแทน รวมถึงหุ้นที่ได้ผลดีจากสถานการณ์โควิด อย่างหุ้น STGT ที่ทำธุรกิจถุงมือยาง ด้านตลาดหุ้นในภูมิภาคเอเชียวันนี้ปรับตัวขึ้นได้มากกว่าตลาดบ้านเรา ส่วนตลาดในยุโรปที่เทรดบ่ายนี้ก็เคลื่อนไหวทั้งในแดนบวก-ลบ ขณะที่ดาวโจนส์ฟิวเจอร์สบวกได้เล็กน้อย
ส่วนแนวโน้มการลงทุนในสัปดาห์หน้า นายกิจพณ กล่าวว่า ตลาดฯคงจะแกว่งไซด์เวย์ในกรอบ 1,350-1,400 จุด โดยอาจมีการเก็งกำไรหุ้นที่มีแนวโน้มผลประกอบการจะออกมาดี หรือหุ้นที่ปลอดภัย
ทั้งนี้ พร้อมให้ติดตามความเคลื่อนไหวของภาครัฐฯในเรื่องการฟื้นเศรษฐกิจ และมาตรการช่วยเหลือลูกหนี้และผู้ประกอบการเพิ่มเติม อีกทั้งสัปดาห์หน้าก็จะเริ่มมีการทยอยประกาศผลประกอบการของบริษัทจดทะเบียนในแต่ละประเทศ ทำให้การเคลื่อนไหวแต่ละตลาดอาจจะไม่สอดคล้องกัน และก็ต้องติดตามสถานการณ์การแพร่ระบาดไวรัสโควิด-19 ด้วย
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT มูลค่าการซื้อขาย 11,478.25 ล้านบาท ปิดที่  67.75 บาท เพิ่มขึ้น 7.25 บาท
STA มูลค่าการซื้อขาย  4,977.64 ล้านบาท ปิดที่  30.75 บาท เพิ่มขึ้น 2.75 บาท
GULF มูลค่าการซื้อขาย 2,869.49 ล้านบาท ปิดที่  38.75 บาท เพิ่มขึ้น 1.00 บาท
SUPER มูลค่าการซื้อขาย 2,706.53 ล้านบาท ปิดที่ 1.04 บาท เพิ่มขึ้น 0.08 บาท
PTT มูลค่าการซื้อขาย 1,802.53 ล้านบาท ปิดที่ 39.25 บาท เพิ่มขึ้น 0.25 บาท